ໂທລະພາບແຫ່ງຊາດລາວ ແລະ ຈີນ ຕົກລົງ ຮ່ວມ​ມືກັນ ​ດ້ານ​ຂໍ້​ມູນ​ຂ່າວສານ
ທາງ​ຝ່າຍ​ຈີນ ​ໄດ້​ຕົກລົງ​ ທີ່​ຈະ​ໃຫ້ການ​ຊ່ອຍ​ເຫຼືອ​ລາວ ​ໃນ​ການ​ພັດທະນາຄຸນ​ນະພາ​ບ ຂອງ​ຂໍ້​ມູນ​ຂ່າວສານ ​ແລະ​ເທັກ​ນິກທີ່​ທັນ​ສະ​ໄໝ ​ໃນ​ການ​ເຜີຍ​ແຜ່​ ອອກ​ອາກາດ.
ສະຖານີໂທລະພາບແຫ່ງຊາດລາວ ຕົກລົງຮ່ວມມືດ້ານຂໍ້ມູນ ຂ່າວສານ ກັບໂທລະພາບສູນກາງຂອງຈີນ ໂດຍໂທລະພາບ ລາວ ຈະອອກອາກາດ ລະຄອນຈີນ ໃນແລງວັນເສົາ ແລະ ວັນອາທິດ ເປັນເວລາ 2 ປີ ການລົງນາມໃນບົດບັນທຶກຄວາມເຂົ້າໃຈຮ່ວມ ວ່າດ້ວຍການຮ່ວມມືດ້ານຂໍ້ມູນຂ່າວສານ ລະຫວ່າງສະຖານີ ໂທລະພາບແຫ່ງຊາດລາວ ກັບສະຖານີໂທລະພາບສູນກາງ ແລະ ສະຖານີ ໂທລະພາບມົນທົນກວາງສີ ຂອງຈີນ ໄດ້ມີຂຶ້ນເມື່ອບໍ່ນານມານີ້ ຢູ່ນະຄອນຫລວງ ວຽງຈັນ ໂດຍພາຍໃຕ້ບົດບັນທຶກດັ່ງກ່າວນີ້ ທາງຝ່າຍຈີນ ໄດ້ຕົກລົງທີ່ຈະໃຫ້ການຊ່ອຍເຫຼືອ ສະຖານີ ໂທລະພາບແຫ່ງຊາດລາວ ໃນການພັດທະນາ ຄຸນນະພາບ ຂອງຂໍ້ມູນຂ່າວສານ ແລະເທັກນິກທີ່ທັນສະໄໝ ໃນການເຜີຍແຜ່ອອກອາກາດ ທີ່ຈະພັດທະນາໄປສູ່ລະບົບ Digital ຢ່າງສົມບູນພາຍໃນປີ 2015 ດ້ວຍການອອກອາກາດ ເປັນລາຍການລະຄອນຊຸດ ຈາກຈີນຈຳນວນ 2 ເລື້ອງ ລວມມີ 56 ຕອນພາກສຽງພາສາລາວ ທີ່ອອກອາກາດທຸກວັນເສົາ ແລະວັນອາທິດ ໃນເວລາ 17 ໂມງ ຫາ 18 ໂມງ ເປັນລະຍະເວລາ 2 ປີ ຕິດຕໍ່ກັນ ການຊ່ອຍເຫຼືອດັ່ງກ່າວຖືເປັນໂຄງການຕໍ່ເນື່ອງ ຈາກການທີ່ລັດຖະບານຈີນ ໄດ້ໃຫ້ການ ຊ່ອຍເຫຼືອ ໃນການກໍ່ສ້າງສະຖານີໃໝ່ ໃຫ້ກັບໂທລະພາບແຫ່ງຊາດລາວ ໃນມູນຄ່າ 79 ລ້ານຢວນ ເມື່ອປີ 2009 ແລະໃນປີ 2014 ນີ້ ກໍໄດ້ໃຫ້ການຊ່ອຍເຫຼືອລະຍະທີ 2 ຄິດເປັນ ມູນຄ່າຫຼາຍກວ່າ 12 ລ້ານຢວນ ເພື່ອນຳໃຊ້ໃນການປ່ຽນຜ່ານຈາກລະບົບ Analog ໄປສູ່ລະບົບ Digital ໃນປີ 2015 ໂດຍໂທລະພາບລາວ ຈະນຳໃຊ້ລະບົບ ຂອງຈີນທັງໝົດ ຊຶ່ງຈະຕ້ອງໃຊ້ເງິນທຶນ ບໍ່ນ້ອຍກວ່າ 130 ລ້ານດອນລາ ແຕ່ກໍເປັນທີ່ໜ້າສັງເກດວ່າ ການລົງນາມໃນຄວາມຮ່ວມມືດັ່ງກ່າວ ນີ້ ໄດ້ມີຂຶ້ນໃນຂະນະ ທາງການລາວ ກຳລັງພະຍາຍາມດຳເນີນ ມາດຕະການກວດກາການນຳໃຊ້ສື່ສັງຄົມ (Social Media) ໃນ ລະບົບ Internet ທີ່ມີການຮັບສົ່ງຂໍ້ມູນຂ່າວສານ ລະຫວ່າງກັນ ຕະຫລອດເວລານັ້ນ ໂດຍທີ່ທາງການລາວຈະມີການເພີ້ມມາດ ຕະການກວດກາ ຢ່າງເຂັ້ມງວດ ໃຫ້ຫຼາຍຂຶ້ນກວ່າເກົ່າ ເນື່ອງຈາກ ເຫັນວ່າ ໄດ້ມີການນຳໃຊ້ສື່ສັງຄົມ ໄປໃນທາງທີ່ບໍ່ສ້າງສັນຫຼາຍຂຶ້ນ ທັງຍັງມີການໃຫ້ຂໍ້ມູນຂ່າວສານ ທີ່ບໍ່ມີມູນຄວາມຈິງອີກດ້ວຍ ຍິ່ງໄປກວ່ານັ້ນ ຈາກການດຳເນີນມາດຕະການກວດກາ ໃນລະຍະ ທີ່ຜ່ານມາ ກໍຍັງພົບວ່າ ມີການນຳໃຊ້ສື່ສັງຄົມ Internet ໄປໃນ ການວິພາກວິຈານ ທາງການເມືອງ ແລະ ໃສ່ຮ້າຍປ້າຍສີການນຳ ໃນພັກ ແລະ ລັດຖະບານລາວ ອັນຈະສົ່ງຜົນກະທົບ ຕໍ່ຄວາມໝັ້ນ ຄົງແຫ່ງຊາດ ໄດ້ອີກດ້ວຍ ເພາະສະນັ້ນ ຈຶ່ງຈະຕ້ອງມີການດຳເນີນ ມາດຕະການ ປິດກັ້ນສື່ສັງຄົມດັ່ງກ່າວ ຢ່າງເຂັ້ມງວດ ໃນລະຍະຕໍ່ໄປນີ້ ດັ່ງທີ່ ທ່ານຫຽມ ພົມມະຈັນ ລັດຖະມົນຕີ ວ່າການ ກະຊວງໄປສະນີ ແລະ ໂທລະຄົມມະນາຄົມ ໄດ້ຖະແຫລງ ຢືນຢັນວ່າ: ການນຳໃຊ້ສື່ສັງຄົມດ້ວຍລະບົບ Internet ໃນລາວ ໄດ້ເພີ້ມຂຶ້ນຢ່າງໄວວາ ນັບແຕ່ປີ 2012 ທີ່ລາວ ໄດ້ເລີ້ມນຳໃຊ້ລະບົບສື່ສານ 3G ແລະ ໄດ້ຍົກລະດັບເປັນລະບົບ 4G ນັບຈາກປີ 2012 ເປັນຕົ້ນມາ ຊຶ່ງກໍປາກົດວ່າ ມີຜູ້ນຳໃຊ້ໂທລະສັບມືຖືແລ້ວຫຼາຍກວ່າ 4 ລ້ານ 3 ແສນຄົນ ຫຼື 65 ເປີເຊັນ ຂອງປະຊາກອນທັງໝົດໃນປັດຈຸບັນ ໂດຍໃນນີ້ກໍມີຢູ່ຫຼາຍກວ່າ 8 ແສນຄົນ ທີ່ນຳໃຊ້ສື່ສັງຄົມ Internet ແລະຄາດວ່າ ຈະເພີ້ມຂຶ້ນເປັນຫຼາຍກວ່າ 1 ລ້ານຄົນ ໃນທ້າຍປີ 2014 ນີ້ ຍິ່ງໄປກວ່ານັ້ນ ການທີ່ທາງການລາວມີກຳນົດ ທີ່ຈະສົ່ງດາວທຽມດວງທຳອິດ ທີ່ລົງທຶນໂດຍບໍລິສັດຈີນ ໃນໂອກາດ ການສະເຫລີມສະຫລອງ ການສະຖາປະນາ ສປປ ລາວ ຄົບຮອບ 40 ປີ ໃນທ້າຍປີ 2015 ນັ້ນ ກໍຍັງຈະເຮັດໃຫ້ການຊົມໃຊ້ສື່ສັງຄົມ Internet ໃນລາວມີຄວາມທັນສະໄໝ ແລະຂະຫຍາຍກວ້າງຂຶ້ນອີກດ້ວຍ